നാടോടി ബാലനെ കാണാനില്ല, തോട്ടിലെ ഒഴുക്കില്പ്പെട്ടെന്ന് സംശയം കൊട്ടാരക്കര: നെല്ലിക്കുന്നത്ത് തമ്ബടിച്ചിരിക്കുന്ന നാടോടി സംഘത്തില്പ്പെട്ട മൂന്നു വയസുകാരനെ കാണാതായി. മൈസുരു സ്വദേശികളായ വിജയ് ചെങ്കു ദമ്ബതികളുടെ മൂത്ത മകന് രാഹുലിനെയാണ് വെള്ളിയാഴ്ച രാത്രി 10 മണിയോടെ കാണാതായത്. രണ്ട് ദിവസമായി പെയ്യുന്ന കനത്ത മഴയെ തുടര്ന്ന് നെല്ലിക്കുന്നം തോട് നിറഞ്ഞൊഴുകുകയായിരുന്നു. തോടിന് സമീപമുള്ള കെട്ടിടത്തിന്റെ വരാന്തയിലാണ് നാടോടി സംഘം തങ്ങിയിരുന്നത്. കുട്ടിയെ കാണാതായതിനെ തുടര്ന്ന് പൊലീസും ഫയര് ഫോഴ്സും സ്ഥലത്തെത്തി അര്ദ്ധരാത്രിയില് തന്നെ തിരച്ചില് നടത്തിയെങ്കിലും ഫലമുണ്ടായില്ല. ഇന്നലെ രാവിലെ തിരച്ചില് പുനരാരംഭിച്ചു. ഫയര് ഫോഴ്സിന്റെ സ്കൂബ ടീം തോട്ടില് തിരഞ്ഞെങ്കിലും കുട്ടിയെ കണ്ടെത്താനായില്ല. കുട്ടി തൊടിന്റെ ഭാഗത്തേക്ക് പോയില്ലെന്നാണ് രക്ഷാകര്ത്താക്കള് പറയുന്നത്. എന്നാല് കുട്ടി റോഡില് ഓടിക്കളിക്കുന്നതും ഇടയ്ക്ക് തോടിന്റെ അടുത്തേക്കു പോകുന്നതും തൊട്ടടുത്ത എ.ടി.എം കൌണ്ടറിലെ സി.സി.ടി.വി ദൃശ്യത്തിലുണ്ട്. മന്ത്രി കെ.എന്. ബാലഗോപാല് അടക്കം ജനപ്രതിനിധികളും ഉദ്യോഗസ്ഥരും സ്ഥലത്തെത്തിയിരുന്നു. കൊട്ടാരക്കര പൊലീസും അന്വേഷണം ആരംഭിച്ചു. എല്ലാ വര്ഷവും ഇവിടെ എത്താറുള്ള നാടോടി സംഘമാണിത്. 15 വര്ഷം മുന്പും നാടോടി സംഘത്തിലെ ഒരു കുട്ടിയെ ഇവിടെ ഒഴുക്കില്പ്പെട്ട് കാണാതാവുകയും പിന്നീട് മൃതദേഹം കണ്ടെത്തുകയും ചെയ്തിരുന്നു.